Document ID: 32012D0806

KOMISIJOS ĮGYVENDINIMO SPRENDIMAS
2012 m. gruodžio 17 d.
kuriuo iš dalies keičiamos Sprendimo 2007/767/EB nuostatos dėl nukrypimo nuo Tarybos sprendime 2001/822/EB nustatytų kilmės taisyklių, taikomų tam tikriems iš Folklando Salų importuojamiems žuvininkystės produktams
(pranešta dokumentu Nr. C(2012) 9408)
(2012/806/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2001 m. lapkričio 27 d. Tarybos sprendimą 2001/822/EB dėl užjūrio šalių bei teritorijų ir Europos bendrijos asociacijos (toliau - Užjūrio asociacijos sprendimas) (1), ypač į jo III priedo 37 straipsnį,
kadangi:
(1)
2007 m. lapkričio 15 d. Komisija, atsižvelgdama į ypatingą Folklando Salų padėtį, susijusią su įvairių rūšių užšaldytomis žuvimis, priskirtomis KN 0303 pozicijai, įvairių rūšių užšaldytų žuvų filė, priskirtai KN 0304 pozicijai, ir užšaldytais Loligo ir Illex kalmarais, priskirtais KN 0307 pozicijai, priėmė Sprendimą 2007/767/EB (2), kuriuo nukrypstama nuo sąvokos „produktų kilmė“ apibrėžties. Minėta leidžianti nukrypti nuostata baigė galioti 2012 m. lapkričio 30 d.;
(2)
2012 m. spalio 12 d. Folklando Salos paprašė naujos nuostatos, leidžiančios nukrypti nuo Sprendimo 2001/822/EB III priede nustatytų kilmės taisyklių nuo 2012 m. gruodžio 1 d. iki naujojo Užjūrio asociacijos sprendimo. Šis prašymas pateiktas bendram 8 750 tonų užšaldytų žuvų, priskirtų KN 0303 pozicijai, 1 683 tonų užšaldytos žuvų filė, priskirtos KN 0304 pozicijai, 29 400 tonų užšaldytų Loligo kalmarų ir 15 500 tonų užšaldytų Illex kalmarų, priskirtų KN 0307 pozicijai, kiekiui;
(3)
Folklando Salos prašymą pagrindė tuo, kad dėl nacionalinės darbo rinkos apribojimų ir kvalifikuotų darbuotojų stygiaus mažai galimybių laivų įgulose įdarbinti folklandiečius. Tai, kad šiuo metu UŠT, Bendrijos ar AKR valstybių įgulos neturi visos reikiamos žvejybos patirties, visų pirma lemia ypatinga geografinė Folklando Salų padėtis;
(4)
reikėtų leisti nukrypti nuo Sprendimo 2001/822/EB III priede nustatytų kilmės taisyklių, taikomų produktams, priskirtiems KN 0303 ir 0304 pozicijoms, Loligo kalmarams, priskirtiems KN 0307 49 35 subpozicijai, ir Illex kalmarams, priskirtiems KN 0307 99 11 subpozicijai. Ši leidžianti nukrypti nuostata grindžiama minėto priedo 37 straipsnio 1 dalimi, visų pirma dėl vietinės pramonės plėtros;
(5)
būtina užtikrinti importo iš Folklando Salų į Sąjungą tęstinumą. Todėl Sprendimas 2007/767/EB turėtų būti pratęstas nuo 2012 m. gruodžio 1 d. iki naujojo Užjūrio asociacijos sprendimo įsigaliojimo, kuris numatytas 2014 m. sausio 1 d.;
(6)
todėl Sprendimas 2007/767/EB turėtų būti atitinkamai iš dalies pakeistas;
(7)
šiame sprendime nustatytos priemonės atitinka Muitinės kodekso komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2007/767/EB iš dalies keičiamas taip:
1)
2 straipsnio pirma pastraipa pakeičiama taip:
„Šio sprendimo 1 straipsnyje numatyta leidžianti nukrypti nuostata taikoma žuvims, pagautoms jūroje laivais arba plaukiojančiomis įmonėmis, ir nuo 2007 m. gruodžio 1 d. iki 2013 m. gruodžio 31 d. iš Folklando Salų į Bendriją importuojamiems metiniams kiekiams, nustatytiems šio sprendimo priede.“
2)
6 straipsnis pakeičiamas taip:
„6 straipsnis
Šis sprendimas taikomas nuo 2007 m. gruodžio 1 d. iki 2013 m. gruodžio 31 d.“
3)
Priedas pakeičiamas šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje 2012 m. gruodžio 17 d.

Labels: 17
3
6
18
15